ก.ล.ต.นับหนึ่งไฟลิ่ง”ไพโอเนียร์ มอเตอร์” เตรียมเข้าเทรด mai เร็วๆ นี้
ก.ล.ต.นับหนึ่งไฟลิ่ง"ไพโอเนียร์ มอเตอร์" หรือ PIMO ผู้นำทางด้านการผลิต และจัดจำหน่ายมอเตอร์สำหรับเครื่องปรับอากาศ มอเตอร์กำลังที่ใช้ในภาคเกษตรอุตสาหกรรม เครื่องสูบน้ำ ไดโว่ ปั๊มหอยโข่ง มอเตอร์สำหรับสระ และสปา และมอเตอร์ปั๊มบ้าน เตรียมเข้าซื้อขายในตลาด mai โดยมี APM ในฐานะที่ปรึกษาทางการเงิน
14 ก.ค. 2558

นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด หรือ APM ในฐานะที่ปรึกษาทางการเงิน บริษัท ไพโอเนียร์ มอเตอร์ จำกัด (มหาชน) หรือ PIMO เปิดเผยว่า หลังจากที่ PIMO ได้ยื่นแบบแสดงรายการข้อมูลการเสนอขายหลักทรัพย์ (แบบไฟลิ่ง) และยื่นคำขออนุญาตเสนอขายหุ้นเพิ่มทุนให้แก่ประชาชนเป็นครั้งแรก (IPO) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ล่าสุดขณะนี้ ก.ล.ต. ได้นับหนึ่งแบบไฟลิ่งของ PIMO เป็นที่เรียบร้อยแล้ว เพื่อเตรียมเข้าจดทะเบียน และซื้อขายในตลาดหลักทรัพย์ เอ็ม เอ ไอ (mai)
ด้านนายวสันต์ อิทธิโรจนกุล กรรมการผู้จัดการ PIMO เปิดเผยว่า  บริษัทมีทุนจดทะเบียนเท่ากับ 130 ล้านบาท แบ่งเป็นหุ้นสามัญ 520 ล้านหุ้น มูลค่าที่ตราไว้หุ้นละ 0.25 บาท โดยเรียกชําระแล้ว 100 ล้านบาท คิดเป็นจํานวนหุ้นสามัญ 400 ล้านหุ้น และภายหลังจากการเสนอขายหุ้นสามัญเพิ่มทุนแก่ประชาชนในครั้งแรกนี้จํานวน 120 ล้านหุ้น โดยมีวัตถุประสงค์ในการระดมทุนครั้งนี้ เพื่อจะนำเงินไปใช้ขยายกำลังการผลิต เพื่อรองรับยอดคำสั่งผลิตทั้งจากในประเทศ และต่างประเทศที่เพิ่มสูงขึ้นอย่างต่อเนื่อง
“การดำเนินงานของบริษัทฯ รายได้ของบริษัทฯ มีรายได้หลักมาจากการผลิต และจัดจำหน่ายมอเตอร์สำหรับเครื่องปรับอากาศ มอเตอร์กำลังที่ใช้ในภาคเกษตรอุตสาหกรรม เครื่องสูบน้ำ ไดโว่ ปั๊มหอยโข่ง มอเตอร์สำหรับสระ และสปา และมอเตอร์ปั๊มบ้าน โดยมีรายได้ขายในประเทศสัดส่วนประมาณ 75% ของรายได้รวม และที่เหลืออีกประมาณ 25% มาจากรายได้จากการส่งออกไปต่างประเทศ สำหรับผลการดำเนินการของบริษัทในปี 2557 มีรายได้รวม 489 ล้านบาท และมีกำไรสุทธิ 40 ล้านบาท” นายวสันต์กล่าว
ขณะเดียวกันนายเสกสรรค์ ธโนปจัย กรรมการผู้จัดการ บริษัท แอสเซท โปร แมเนจเม้นท์ จำกัด หรือ APM เปิดเผยว่า ในขณะนี้บริษัท ไพโอเนียร์ มอเตอร์ จำกัด (มหาชน) หรือ PIMO อยู่ในระหว่างการเดินสายนำเสนอข้อมูลแก่นักลงทุน (โรดโชว์) เพื่อแนะนำรายละเอียดเบื้องต้นเกี่ยวกับการเสนอขายหุ้นสามัญเพิ่มทุนของ บริษัท ไพโอเนียร์ มอเตอร์ จำกัด (มหาชน) หรือ PIMO ให้แก่ประชาชนทั่วไปเป็นครั้งแรก (IPO) โดยมีแผนโรดโชว์ทั้งสิ้น 9 จังหวัด ประกอบด้วย ชลบุรี, ภูเก็ต, นครราชสีมา, ขอนแก่น, นครสวรรค์, สงขลา, เชียงใหม่ และกรุงเทพมหานคร ในระหว่างวันที่ 9 กรกฎาคม ถึง 23 กรกฏาคม 2558